משחקי הרעב (סדרת סרטים)

**משחקי הרעב** (באנגלית: **The Hunger Games**) הוא סדרת סרטי הרפתקאות ומדע בדיוני דיסטופיים בת חמישה סרטים המבוססים על סדרת הספרים משחקי הרעב מאת הסופרת האמריקאית סוזן קולינס. הסרטים מופצים על ידי אולפני Lionsgate בהפקת נינה ג'ייקובסון ובכיכובם של ג'ניפר לורנס, ג'וש האצ'רסון וליאם המסוורת' בתפקידים הראשיים כקטניס אוורדין, פיטה מלארק וגייל הות'ורן בהתאמה. גארי רוס ביים את הסרט הראשון בסדרה, "משחקי הרעב" (2012), ופרנסיס לורנס ביים את שאר ארבעת סרטי הסדרה, "התלקחות" (2013), "עורבני חקיין, חלק 1" (2014), "עורבני חקיין, פרק הסיום" (2015), "משחקי הרעב: בלדה לנחשים וציפורי שיר" (2023). בנוסף, פורסם שפרנסיס לורנס גם יביים את הסרט השישי בסדרה שצפוי לצאת בשנת 2026, "משחקי הרעב: זריחה על האסיף".

שלושת הסרטים הראשונים בסדרה הפכו לשוברי קופות וזכו לביקורות מהללות. סדרת הסרטים מדורגת במקום התשיעי בסדרת הסרטים המרוויחים ביותר של כל הזמנים ועד כה הכניסו קרוב למיליארד וחצי דולר.

הסרטים מבוססים על סדרת ספרי פנטזיה והרפתקאות לנוער הכוללים את הספרים: "משחקי הרעב", "התלקחות, "עורבני חקיין", "בלדה לנחשים וציפורי שיר" ו"זריחה על האסיף". שלושת הספרים הראשונים בסדרה מציגים את קטניס אוורדין בת השש עשרה, החיה בעולם פוסט־אפוקליפטי במדינת פאנם, במקום שבו פעם הייתה אמריקה הצפונית. בעולם זה שולטת ממשלה חזקה, השוכנת בעיר מרכזית בשם "הקפיטול". סביב הקפיטול שוכנים 12 מחוזות והיא שולטת עליהם ביד רמה. "משחקי הרעב" הוא כינוי לאירוע טלוויזיוני שנתי, שבו נבחרים באקראי נער ונערה מכל מחוז והם נשלחים להילחם למוות זה בזה.
המנצח הוא האחרון שנשאר בחיים.
המשחקים נועדו להראות את שליטתו המוחלטת של הקפיטול במחוזות תוך הדגמה שילדי המחוזות לא יתחמקו מהשפעתו.
קטניס מתמודדת מול קרב פיזי ומנטלי בעולם שאינו הוגן ממבט ראשון.

שני הספרים הנוספים בסדרה מהווים פריקוול לסדרת הספרים המקורית, כאשר בספר "בלדה לנחשים וציפורי שיר" העלילה מתרחשת כ-64 שנים לפני עלילת הספר הראשון, ובספר "זריחה על האסיף" העלילה מתרחשת כ-24 שנים לפני עלילת הספר הראשון.

## הסרטים
### משחקי הרעב (2012)

משחקי הרעב בוים על ידי גארי רוס ויצא לאקרנים בשנת 2012. הסרט הופק על ידי נינה ג'ייקובסון וג'ון קיליק והתסריט נכתב על ידי סוזן קולינס, גארי רוס ובילי ריי. בסרט, כמו גם בשאר פרקי הסדרה, מככבים ג'ניפר לורנס, ג'וש האצ'רסון, ליאם המסוורת', וודי הארלסון, אליזבת בנקס ודונלד סאת'רלנד.

עלילת הסרט מתרחשת בעתיד פוסט אפוקליפטי במדינה בשם "פאנם" השוכנת על חורבות אמריקה הצפונית. בפאנם שולט ממשל חזק, השוכן בעיר מרכזית בשם "הקפיטול". מסביב לקפיטול שוכנים 12 מחוזות ורוב תושביהם חיים בעוני גדול. הקפיטול שולט במחוזות ביד רמה. כעונש על המרד האחרון שביצעו נגד הממשל ובו מחוז 13 נשרף עד היסוד, יזם הקפיטול את משחקי הרעב: אירוע טלוויזיוני שנתי המשודר בשידור חי בכל המדינה בו נער ונערה מגיל 12 עד 18 מכל מחוז נבחרים בהגרלה ומודרכים על ידי מנצחי העבר של המחוז ונדרשים להילחם זה בזה למוות בזירה. המנצח הוא מי שנשאר אחרון ועליו יורעפו פרסים וכסף רב והוא חסין מפני ההגרלה אלא אם כן יוכרז אחרת. משחקי הרעב נוצרו כדי להראות את שליטתו המוחלטת של הקפיטול במחוזות, ולהדגים שאפילו ילדים לא יתחמקו מהשפעתו. בסרט מנצחים במשחקי הרעב קטניס אוורדין (בגילומה של ג'ניפר לורנס) ופיטה מלארק (בגילומו של ג'וש האצ'רסון) שמודרכים על ידי היימיטץ' (מנצח עבר של המחוז).

### התלקחות (2013)

משחקי הרעב: התלקחות בוים על ידי פרנסיס לורנס, שהמשיך לביים את שאר חלקי הסדרה. הסרט יצא לאקרנים בישראל ב-20 בנובמבר 2013.
לאחר ניצחונם של קטניס ופיטה במשחקי הרעב ה-74 באקט של מרד והכנעת הקפיטול, מתחילים אנשי המחוזות למרוד כנגד הקפיטול.
בעקבות זאת מחליט הנשיא סנואו לערוך את משחקי הרעב ה-75 בהשתתפותם של שני מנצחי עבר מכל מחוז.

### עורבני חקיין, חלק 1 (2014)

משחקי הרעב: עורבני חקיין, חלק 1 בוים על ידי פרנסיס לורנס והופק על ידי נינה ג'ייקובסון וג'ון קיליק. זהו הסרט האחרון שצילם פיליפ סימור הופמן, שהספיק להשלים את כל הסצנות בהשתתפותו בחלק הראשון, אך נותרה לו סצנה בודדת בחלק השני של הסרט.
בסיום החלק הראשון של "עורבני חקיין" מצוין כי הסרט מוקדש לזכרו של פיליפ סימור הופמן.

הסרט מתאר את המרד שמובילה קטניס אוורדין את מחוזות פאנם כנגד הקפיטול המושחתת והרודנית.
בסרט, מתכוננים תושבי מחוז 13 למלחמה כנגד הקפיטול. קטניס משתתפת בסרטי תעמולה כדי לקדם את המרד, בנוסף אנשי המחוזות מתחילים להתקומם ולפגוע בקפיטול.
הקרנת החלק הראשון החלה ב-19 בנובמבר 2014.

### עורבני חקיין, חלק 2 (2015)

משחקי הרעב: עורבני חקיין, חלק 2 בוים על ידי פרנסיס לורנס והוא יצא לאקרנים ב-20 בנובמבר 2015. פיליפ סימור הופמן לא הספיק להשלים סצנה בודדת בהשתתפותו בסרט. הסרט מתאר את המלחמה כנגד הקפיטול.

### בלדה לנחשים וציפורי שיר (2023)

משחקי הרעב: בלדה לנחשים וציפור שיר ביום על ידי פרנסיס לורנס. הסרט יצא לאקרנים ב-5 בנובמבר 2023. הסרט מהווה פריקוול לטרילוגיית הסרטים המקורית, כאשר העלילה מתרחשת כ-64 שנים לפני עלילת הסרט הראשון, במהלך "משחקי הרעב" העשיריים ועוסקת בחייו הצעירים של מי שאחר כך יהפוך לנשיא סנואו (קוריולאנוס סנואו).

### זריחה על האסיף (2026)

משחקי הרעב: זריחה על האסיף יבוים על ידי פרנסיס לורנס. הסרט צפוי לצאת לאקרנים ב-20 בנובמבר 2026. הסרט גם הוא יהווה פריקוול לטרילוגיית הסרטים המקורית, כאשר העלילה מתרחשת כ-24 שנים לפני עלילת הסרט הראשון, במהלך "משחקי הרעב" ה-50. הסרט עוסק במשחקים ובחייו של היימיטץ' אברנת'י.

## הכנסות הסרטים

## פרודיה

ההצלחה התרבותית והכלכלית של הסרט הובילה ליצירת מספר פרודיות, כשהבולטת שבהן היא הסרט "'''משחקי''' '''למות מרעב'''" (במקור: **The Starving Games**) משנת 2013. הסרט, שנכתב ובויים על ידי הצמד פרידברג וזלצר, לועג לעלילת הסרט המקורי ולדמויותיהם של קטניס (המכונה בסרט "קאנטמיס"), פיטה וגייל, תוך שילוב אזכורים ליצירות נוספות כמו "הנוקמים" ו"הארי פוטר". למרות הפופולריות של המותג המקורי, הפרודיה ספגה ביקורות שליליות באופן גורף, כשמבקרים רבים הגדירו אותה כעצלנית וככזו המסתמכת על הומור פיזי נמוך במקום על ניתוח סאטירי של היצירה.

## קישורים חיצוניים

* 

*  

## הערות שוליים

*
קטגוריה:סדרות סרטי דרמה
קטגוריה:סדרות סרטי הרפתקאות
קטגוריה:סדרות סרטי מדע בדיוני
קטגוריה:סדרות סרטי פנטזיה
קטגוריה:סרטי ליונסגייט